Lox

Lox () is en Dörp in de Gemeen Lox in’n Landkreis Cuxhoben, Neddersassen. Binnen de Gemeen billt de Oort en egen polietsche Oortschop.

 Geografie 

De Oort liggt op de Wersermünner Geest. Dat Water flütt över Gravens na de Luun hen af.

De Naveröörd sünd Hogeworth un Nückel in’n Noorden, Dünenfähr un Bexhöv in’n Noordoosten, Stinst in’n Oosten, Düring mit Friedrich-Wilhelmsdörp in’n Süüdoosten, Hetthorn in’n Süden, Ness un Stotel in’n Süüdwesten, Fleest un Well in’n Westen un Siedeworth un Wulsdörp in’n Noordwesten.

 Historie 

Lox kummt 1059 as Lacstidi toeerst in de Oorkunnen vör.

In’n Eersten Weltkrieg sünd 65 Soldaten ut Lox fullen oder vermisst un in’n Tweten Weltkrieg 198.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Bexhöv in’n Kanton Bremerleh höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1851 to de Huusvaagdie Bexhöv in dat Gericht Beverst tohöört, von 1851 bet 1859 to dat Amt Beverst un denn von 1859 bet 1885 to dat Amt Leh. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort, de vörher en egenstännig Gemeen un 1971 bet 1974 Maat von de Samtgemeen Lox weer, is an’n 1. März 1974 mit de Gemeenreform in Neddersassen Deel von de ne’e un düüdlich gröttere Gemeen Lox worrn. Binnen disse Gemeen billt de fröhere Gemeen Lox nu en Oortschop mit en egen Oortsvörsteiher.

 Inwahnertall 

 Religion 

duum|Marienkark in Lox
duum|Johannes-de-Döper-Kark in Lox
Lox is evangeelsch-luthersch präägt un billt mit de Marienkark en egen Kaspel.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

 Oortsvörsteihers 

 opstunns: Peter Michaelis (SPD)

 Wapen 

Dat Wapen von Lox wiest op sülvern Grund dree rode Rosen (goldbesaamt un mit söss Blödenbläder) un dree swarte Hoovnagels.

Utklamüsert hett dat Wapen de Heraldiker Albert de Badrihaye. De Nagels sünd ut dat Wapen von de Familie Nagel, de 1371 de Kark in Lox mit stift hett. De Rosen staht för de Jumfer Maria, de de Kark wieht is.

 Kultur 

Denkmaals för de Fullenen ut’n Düütsch-Franzööschen Krieg un ut de twee Weltkrieg’ staht an de Kark.

 Verenen 

De Schüttenvereen Lox is 1907 grünnt worrn un de Turnvereen Lox 1863.

 Weertschop un Infrastruktur 

Lox hett en egene freewillige Füürwehr, de 1893 grünnt worrn is.

De Oort gellt as Grundzentrum för de Öörd in de Ümgegend.

 Verkehr 

Dör Lox löppt de Landsstraat 143, de in’n Süüdwesten över Ness an de L 135 un över Stotel na de Bundsstraat 437 geiht un in’n Noordoosten över Bexhöv (dor an de B 71 anbunnen) na Donnern, Sellst, Wehdel un Geestenseth. De L 143 warrt in Lox von de Kreisstraat 56 krüüzt, de in’n Süüdoosten na Düring föhrt un in’n Noordwesten na Hogeworth an de B 71. De B 71 wedder föhrt von Hogeworth in’n Westen na Wulsdörp an de B 6 un von Bexhöv in’n Oosten över Stinst, Heerst un Beverst na Bremervöör.

De nächste Autobahn is de Autobahn 27 (Afsnidd Bremen–Bremerhoben). De Opfohrt 9 Wulsdörp liggt so veer Kilometer in’n Noordwesten von Lox an de B 71 un de Opfohrt 10 Bremerhoben-Süüd veer Kilometer in’n Westen an de L 135.

Mit’n Bahnhoff Lox is de Oort direkt an de Bahnlien Bremen–Bremerhoben anbunnen.

 Scholen 

In Lox liggt de Grundschool Lox, de Haupt- un Realschool Lox un dat Gymnasium Lox.

 Lüüd 

De Historiker Hinrich Luden is 1778 in Lox boren un de Schrieverin Hanne Kulessa 1951. Ok Luneberg Mushard is dor 1672 op de Welt kamen.

 Footnoten 

Kategorie:Oort
Kategorie:Landkreis Cuxhoben